**Cuib gol**

*Crina Lazăr*

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

Când iubirea se stinge,

lutul se desprinde de viu,

tăcerea se prelinge

din cerul străveziu,

inundă inimă, oase,

suflet pustiu,

vise frumoase,

ceața coboară în minte,

orice durere dispare,

o amorțeală te cuprinde

din cap până-n picioare,

câteva convulsii... și-o răcoare.

Să nu-ți fie teamă,

Îngerul meu, așa se moare!

Și ești liber de doruri,

de ceasuri rele,

vei avea doar zboruri

și-o casă-ntre stele.

Vântul te-așteaptă

prin nori să te poarte,

soarta nedreaptă

îți va fi departe.

Nu ești înrobit

de timp, de patimi, de nevoi,

înțelegi în sfârșit

că mereu suntem singuri nu doi,

nici aripi, nici umbre

nu-ți mai cresc în amurg,

nici lacrimi din ochi

nu-ți mai curg.

Copil cu cerul în vene,

când ți se va face dor

de stânca ta, de poeme

coboară ușor pe un nor

și scrie cu raze de lună

pe cerul albăstrit,

peste lumea nebună

ce nu te-a iubit.

Eu... pierdută-n visare,

mă-ncurc printre fire de dor,

secunde răstorn la-ntâmplare,

ochi tăi încă ard în decor.